Matheus Nunes

Matheus Luiz Nunes (s. 27. elokuuta 1998 Rio de Janeiro, Brasilia) on brasilialaissyntyinen portugalilainen jalkapalloilija, joka edustaa Englannin Valioliigassa pelaavaa Manchester Cityä. Pelipaikaltaan hän on keskikenttäpelaaja, mutta pelannut vuodesta 2025 alkaen myös oikeana laitapuolustajana. Hän on kuulunut vuodesta 2021 lähtien myös Portugalin maajoukkueeseen.
Seurajoukkueura.
Rio de Janeirossa varttunut Nunes muutti 12-vuotiaana Portugaliin ja liittyi portugalilaisseura Ericeirenseen vuonna 2012. 
Heinäkuussa 2018 Nunes siirtyi Portugalin toiseksi korkeimmalle sarjatasolle Estoril Praiaan ja debytoi seuran edustusjoukkueessa 14. lokakuuta 2018 ottelussa Varzimia vastaan.
Tammikuussa 2019 Nunes siirtyi Portugalin liigan Sportingiin. Kaudella 2020–2021 Nunes vakiinnutti paikkansa Sportingin avauskokoonpanossa ja teki ensimmäisen maalinsa Sportingin pelaajana 2. tammikuuta 2021 pääsarjaottelussa Bragaa vastaan. Nunes voitti kaudella 2020–2021 Sportingin riveissä sekä Portugalin mestaruuden että Portugalin liigacupin. Hän pelasi Sportingissa kolmen kauden aikana 76 Portugalin pääsarjaottelua ja teki seitsemän maalia. Mestarien liigassa hän pelasi kuusi ottelua.
Nunes siirtyi 17. elokuuta 2022 Englannin Valioliigan Wolverhampton Wanderersiin viisivuotisella sopimuksella. 45 miljoonan euron siirtosummallaan Nunes rikkoi seuran siirtoennätyksen. Hän pelasi kaudella 2022–2023 Valioliigassa 34 ottelua, joista 30 ottelua avauskokoonpanossa, ja teki maalin huhtikuussa Wolverhamptonin voittaessa kotikentällään Chelsean 1–0.
Nunes siirtyi 1. syyskuuta 2023 Wolverhamptonista Manchester Cityyn noin 62 miljoonan euron siirtosummalla. Hän pelasi avauskaudellaan 17 valioliigaottelua, joista seitsemän avauskokoonpanossa, ja syötti kaksi maalia Cityn voittaessa mestaruuden. Mestarien liigassa hän pelasi seitsemän ottelua. Hän voitti seurajoukkueiden maailmanmestaruuden. Kaudella 2024–2025 hän pelasi Valioliigassa 26 ottelua, joista avauskokoonpanossa 19. Hän teki maalin huhtikuussa Aston Villaa vastaan ja syötti kaikkiaan kuusi maalia. Tammikuulta alkaen hän pelasi oikeana laitapuolustajana. Mestarien liigassa hän pelasi seitsemän ottelua. Hän teki lokakuussa maalin ja syötti kaksi maalia ottelussa Sparta Prahaa vastaan. Seurajoukkueiden MM-kilpailuissa hän pelasi neljä ottelua. FA Cupissa hän pelasi kolme ottelua, mutta istui tappiollisessa loppuottelussa vaihtopenkillä. Liigacupissa hän teki maalin Cityn kummassakin ottelussa. Hän voitti Community Shieldin.
Maajoukkueura.
Nunes sai elokuussa 2021 Portugalin kansalaisuuden ja oli täten oikeutettu edustamaan maajoukkuetasolla joko Brasiliaa tai Portugalia. Elokuussa 2021 saadusta Brasilian maajoukkuekutsusta huolimatta Nunes päätti edustaa maajoukkuetasolla Portugalia ja debytoi Portugalin maajoukkueessa 9. lokakuuta 2021 ystävyysottelussa Qataria vastaan. MM-kilpailuissa 2022 hän tuli vaihdosta kentälle toisessa alkulohko-ottelussa Uruguayta vastaan ja pelasi avauskokoonpanossa kolmannessa alkulohko-ottelussa Etelä-Koreaa vastaan. EM-kilpailuissa 2024 hän tuli vaihdosta kentälle viimeisessä alkulohko-ottelussa Georgiaa vastaan ja tappiollisessa puolivälieräottelussa Ranskaa vastaan.
Nunes on pelannut heinäkuun 3. päivään 2025 mennessä 16 maaottelua, joissa hän on ollut neljä kertaa avauskokoonpanossa. Hän teki maalin maaliskuussa 2022 MM-kilpailujen jatkokarsintaottelussa Turkkia ja maaliskuussa 2024 ystävyysottelussa Ruotsia vastaan.
Saavutukset.
Sporting CP
Manchester City